Վիեննայում մայիսի 16-ի ուշ երեկոյան ԼՂ հակամարտության կարգավորման շրջանակում Հայաստանի և Ադրբեջանի նախագահների, ԵԱՀԿ ՄԽ համանախագահող երկրների արտաքին գերատեսչությունների ղեկավարների՝ ԱՄՆ պետքարտուղար Ջոն Քերիի, ՌԴ արտգործնախարար Սերգեյ Լավրովի, Ֆրանսիայի եվրոպական հարցերով պետքարտուղար Արլեմ Դեզիրի մասնակցությամբ կայացած բազմակողմ ձևաչափով բանակցություններն ավարտվեցին համանախագահների ընդունած համատեղ հայտարարությամբ։ Ըստ դրա՝ Հայաստանի և Ադրբեջանի նախագահներ Սերժ Սարգսյանն ու Իլհամ Ալիևը վերահաստատել են 1994 և 1995թթ. հաստատված հրադադարի ռեժիմին և հակամարտության խաղաղ կարգավորմանը հավատարիմ մնալու իրենց հանձնառությունը, հետագա բռնությունների վտանգը նվազեցնելու համար համաձայնել են ամենակարճ ժամկետներում ավարտին հասցնել ԵԱՀԿ-ի հետաքննական մեխանիզմների ներդրման աշխատանքները, ընդլայնել ԵԱՀԿ գործող նախագահի անձնական ներկայացուցչի գրասենյակը: Հայտարարության մեջ նշվում է նաև, որ հունիսին նախագահները կհամաձայնեցնեն հաջորդ բանակցությունների կոնկրետ ժամանակը և վայրը` համընդգրկուն կարգավորման հասնելու շուրջ բանակցությունների վերսկսման նպատակով։